San Nicolas

**San Nicolas** ta un ciudad y un region na Aruba. Den boca di pueblo e ta conoci tambe como a
*Sunrise City* o *Chocolate City*. E ciudad di San Nicolas ta e di dos ciudad mas grandi di Aruba cu tabata un tempo ciudad industrial, dominá entre 1930 y 1980 pa e industria di petroleo. E ciudad ta situa na e costa zuidoost di e isla, na bahia di San Nicolas y tin un poblacion di 15.283 habitante (2010). E region di San Nicolas ta e di dos mas habita di e isla y ta subdividi den dos zona: San Nicolas Zuid y San Nicolas Noord. 

## Historia
San Nicolas a cuminsa como luga industrial, atrayendo residente despues di inicio di operacion di Compania di Fosfaat Arubano na Sero Colorado na 1880. 

### Refineria di petroli
Na 1924 un compania di transbordo di petroleo a habri den e waf di San Nicolas, cu a expande na 1928 cu un refineria di petroleo, Lago Oil & Transport Company. E refineria aki tabata refiná 275.000 bari diariamente. Entre añanan 1926 y 1985 e tawata e centro di Aruba su industria petrolero cu a provee hopi hende cu trabou. Barionan nobo a lanta na San Nicolas manera Lago Heights, Juwana Morto, Standardville, Essoville, The Village y Zeewijk.

Durante Segundo Guera Mundial, e refineria a wordo ataca envano pa e Alemannan, pero nan a logra sink un cantidad di tankero. Despues di Segundo Guera Mundial, e refineria a percura pa Aruba bira un di e islanan mas prospero den Caribe. E refineria a crea hopi cupo di trabou y a emplea trahadornan di mas di 50 pais. Como cu e tabata un compania di Merca, hopi Mericano tabata traha aki. Generalmente e Mericanonan tabata wordo aloha den e bario cercano di e refineria den Sero Colorado, caminda Lago a construi casnan grandi y espacioso. Despues cu Lago a bandona e refineria y su instalacionnan anticua na 1986, e empleadonan aki tambe a bandona e isla y bida na San Nicolas pocopoco a cay na soño. Sero Colorado a keda bandona tambe pa gran parti, lagando su villanan grandi bashi y deteriorando. 

Na 1991 a habri e refineria bek, e biaha aki tabata Coastal Oil Company na mando. Na 2004, e maneho a wordo tuma over pa e compania Texas Valero. For di 2012 e refineria ta sera, mientras su instalacionnan, cu ta pertenece na gobierno di Aruba, ainda ta forma un gran parti di e bista di San Nicolas.

Na november 2025 gobierno Arubano ta anuncia su decision pa desmantela loke a resta di e compleho y sanea e tereno completo pa un redesaroyo duradero.

## Demografia

## Prostitucion
San Nicolas ta e unico luga na Aruba cu tin prostitucion legal. Esaki a surgi den añanan 1970 y 1980 y posiblemente tabata relaciona cu presencia di hopi trahado stranhero.

## Puntonan di interes
For di 2016 a renoba y/of rebiba un cantidad di edificio cu status di monumento den centro di e cuidad, manera Nicolaas Store, Uncle Louis Store, Watertoren di San Nicolas, Misa Santa Teresita, Cas di Cunucu Famia Vorst y cas di famia Hope den The Village. 
 
San Nicolas tin tres museo:
* San Nicolas Community Museum (situa den e edificio conoci como Nicolaas Store)
* Museo di Industria (situa den e *Watertoren* na San Nicolas)
* Museo di Trein Modelo (a habri na 2001 riba e piso abou di un cas privá den bario di Lago Heights)

### Arte den espacio publico
San Nicolas ta sede tambe di e festival internacional di arte y cultura anual, Aruba Art Fair (Feria di Arte di Aruba). Den curso di añanan artistanan visual y particularmente artistanan di *street art*, tanto local como di exterior, a traha duru pa provee color necesario na e ​​edificionan bandona y murayanan deteriora den centro di ciudad. Door di e gran variedad di mural y instalacionnan artistico cu awe ta dorna e ciudad esaki a haya e apodo *Sunrise City*.

## Persona conoci
Na aña 1995, tres persona bon conoci di San Nicolas riba tereno social, cultural y economico a wordo honra cu un nomber di caya; asina Torenstraat a bira Caya Dick Cooper, Tollenstraat Caya Lolita Euson y Rodgerstraat Caya Charlie Brouns. Personanan conoci awendia ta:
* Xander Bogaerts (1992), pelotero
* Edward Cheung (1963), ingeniero y cientifico 
* Janiro (Ataniro) Eisden (1975), musico y cantante
* Bobby Farrell (1949-2010), cantante 
* Quito Nicolaas (1955), escritor, poeta y essayista
* Claudius Philips (1964), musico y cantante

## Galeria
Arte mural ta un parti fundamental di street art na San Nicolas. Obranan di gran escala y tridimensional ta transforma muraya i edificionan den un galeria na aire liber, reflehando temanan manera cultura, identidad, naturalesa y historia local. E obranan aki ta duna e ciudad un caracter visual distintivo y ta invita pa exploracion na pia.

## Mira tambe
* Street art na Aruba